Eks-landslagsspiller tiltalt for vold mot eks-samboeren
I tillegg er eks-landslagsspilleren tiltalt for brudd på besøksforbudet som han var ilagt overfor henne.Mannen fra Østlandet nekter straffskyld og ser frem til rettssaken som er berammet i begynnelsen av mai. - Jeg er glad for at saken kommer opp og at det rettslig blir gjort ordentlig, sier eks-landslagsspilleren til VG Nett. Ifølge tiltalen, skal han for halvannet år siden ha dyttet eks-samboeren mot en bil slik at hun slo hodet mot bildøra og ble påført hjernerystelse og nakkeskader. I tillegg skal den tidligere landslagsspilleren natt til 9. april i fjor ha holdt rundt halsen til eks-samboeren og slått henne flere ganger i ansiktet og på kroppen. Ifølge tiltalen, ble hun påført blåmerker under høyre øye og brudd i ribbeina.- I anmeldelsen sier hun at jeg aldri har utøvet vold mot henne, så jeg forstår ikke grunnlaget for at jeg blir tiltalt. Hun vil bare ramme navnet mitt, sier tiltalte, og opplyser at han har anmeldt eks-samboeren for falsk anmeldelse og at han vil kreve oppreisning. Eks-kjæresten skal ha vært sykmeldt etter begge de to voldsepisodene, ifølge tiltalen. Hun er nå glad for at saken er ferdig etterforsket og at statsadvokaten har tatt ut tiltale.- Det har vært en belastning for henne at det har tatt så lang tid. I en slik situasjon er det godt å bli trodd, sier kvinnens bistandsadvokat, Sol Elden, til VG Nett. Bistandsadvokaten ønsker ikke å kommentere eks-landslagsspillerens utsagn om at hennes klient skal ha sagt i anmeldelsen at han aldri har utøvet vold mot henne. - Jeg vil ikke prosedere saken i media. Sakens faktum vil bli vurdert i retten, og den er allerede vurdert én gang ved at det er tatt ut en tiltale, sier Elden.
En tidligere norsk landslagsspiller må i mai møte i Oslo tingrett - tiltalt for to tilfeller av vold mot eks-samboeren.